Struktura sedimentnih stijena

Pod **strukturom [[sedimentne stene]]** podrazumeva se fizička građa, uslovljena međusobnim odnosima, veličinom i formom zrna, odnosno minerala koji izgrađuju stenu. Struktura je, dakle, posledica svih procesa koji su prethodili stvaranju jedne sedimentne stene.

Strukture sedimentnih stena dele se na: **klastične**, **kristalaste**, **amorfne** i **organogene**.

## Klastične strukture

Klastične strukture karakteristične su za sedimentne stene izgrađene od fragmenata cementovanih prirodnim vezivom. Pojedini tipovi klastičnih struktura razlikuju se uglavnom: 
# po obliku zrna (fragmenata); 
# po veličini zrna;
# po količini fragmenata u odnosu na cement, odnosno po načinu vezivanja fragmenata (kod vezanih klastičnih stena).

Zrna u klastičnim stenama, prema obliku, mogu biti:
# nezaobljena (uglasta);
# poluuglasta (subuglasta);
# poluzaobljena (subzaobljena);
# zaobljena;
# dobro zaobljena (okrugla ili ovalna).

Klasifikacija na bazi veličine zrna kod klastičnih sedimentnih stena nisu standardizovana. Prema veličini fragmenata (granulometrijskom sastavu), klastične strukture dele se na:
# **[[psefiti|psefitske]]** (grubozrne klastične strukture), sa veličinom zrna preko 2 -{mm}-;
# **[[psamiti|psamitske]]** (srednjezrne klastične strukture), sa veličinom klasta između 0.05 i 2 -{mm}-;
# **[[alevriti|alevritske]]** (sitnozrne klastične strukture), sa veličinom zrna od 0.005 do 0.05 -{mm}-;
# **[[peliti|pelitske]]** (finozrne klastične strukture), sa veličinom zrna ispod 0.005 -{mm}-.

Pored klastičnih struktura koje pokazuju ujednačenu krupnoću fragmenata i pripadaju jednoj klasi (*dobro sortirani*), postoje slučajevi kada su fragmenti u steni različite krupnoće i pripadaju dvema (*slabo sortirani*) ili trima klasama (*nesortirani*).

Po načinu vezivanja (cementovanja) i odnosu količine cementa i fragmenata možemo razlikovati (uglavnom kod peščara) nekoliko klastičnih struktura, odnosno nekoliko tipova cementa koji bliže određuju klastičnu sedimentnu stenu.
# **Klastične strukture sa bazalnim cementom** – fragmenti se nalaze u cementnoj masi, koja čini 30 – 50% stene, a međusobno se ne dodiruju („plivaju u cementu“);
# **Klastične strukture sa cementom u porama** ili **sa prostornim cementom**, kada cement ispunjava sve međuprostore, ali se zrna delimično dodiruju (cementa je manje nego u prethodnom slučaju, 10 – 30%);
# **Klastične strukture sa cementom koji oblaže fragmente**, ali ne ispunjava sav prostor između zrna. Količina cementa, koji se javlja kao film oko fragmenata, čini do 10% ukupne mase stene. Pri tome se može raditi o dva slučaja: o *[[krustifikacija|krustifikaciji]]* (obavijanju) – cement je prinesen, i obično je različit od fragmenata, i **regeneraciji** – materijal fragmenata i cementa je isti.
# **Klastične strukture sa kontaktnim cementom** – cement se javlja samo na dodiru fragmenata i količina vezivnog materijala kod ovakvih struktura je mala. Poslednja dva slučaja su obično samo faze u formiranju potpuno očvrsle stene, pa su karakteristični za poluvezane sedimente.

Cementni materijal u jednoj vezanoj sedimentnoj steni može biti raspoređen ravnomerno ili neravnomerno. U drugom slučaju mogu se razlikovati različiti tipovi cementacije (vezanosti).

Treba napomenuti da stepen poroznosti cementovane klastične sedimentne stene direktno zavisi od načina cementovanja. Najslabija poroznost je, u principu, kod bazalnog cementa, a najveća u slučaju kontaktnog.

## Kristalaste strukture

Kristalaste strukture karakterišu se *autigenim zrnima*, koja su međusobno neposredno srasla. Kristalaste strukture, slično klastičnim, takođe se razlikuju po načinu srastanja i po veličini zrna.

Srastanje zrna može biti po manje – više ravnim površinama, **mozaično**, ali je često i po nazubljenim površinama, **implikaciono**.

Veličina zrna može biti ujednačena ili neujednačena. Prema dimenzijama zrna, razlikuju se:
# **makrokristalaste strukture**, zrna vidljiva golim okom;
# **mikrokristalaste strukture**, pojedina zrna razlikuju se tek pod mikroskopom;
# **kriptokristalaste strukture**, pojedina zrna se ne vide ni pod mikroskopom.

## Amorfne strukture

Amorfne strukture se sreću kod gelnih sedimenata. Karakterišu se trakastom građom i bubrežastim oblicima. Naročito su česte kod brzo izlučenih silicijskih sedimentnih stena. Amorfne strukture su nestabilne i kod starijih tvorevina prelaze u kriptokristalaste ili mikrokristalaste.

## Organogene strukture

Organogene ili biogene strukture definisane su prisustvom većih količina organskih (fosilnih) ostataka, čija vrsta, oblik i veličina često utiču na opšti izgled stene.